滑鐵盧大學

滑鐵盧大學（英文：University of Waterloo，簡寫 UW），粵語簡稱 U Wat（粵拼：ju1 wot1）、Waterloo（粵拼：wot1 taa4 lu4）或者跟中文叫滑大，係加拿大安大略窩打老一間省立大學；1957年創校。主校區佔地 404 公頃（998 英畝），毗鄰窩打老市中心（Uptown Waterloo）同窩打老公園。 不過佢並唔係所有學系都喺窩打老，佢嘅建築系喺劍橋，距離主校園大約30公里。 書院 構成滑大嘅除咗公立嘅部分之外，其實有四間有基督教背景嘅書院（federated colleges），佢哋都係面積蚊型、有宿位嘅書院，呢啲書院包括 Conrad Grebel（英文讀音：/ˈkɔnˌræd ˈgreɪbəl/）、Renison（英文讀音：/ˈrɛnɪzən/）、其實已經冇咗教會背景嘅 United 同其實已經升咗格做大學嘅 St. Jerome’s。佢哋大部份都係喺滑大主校園嘅邊邊，唯一例外係 St. Jerome’s，因為佢嘅歷史其實仲耐過滑大本身，位置喺正滑大主校園中間，數學系過條河仔就係。 Conrad Grebel 書院 Conrad Grebel 係門諾會（Mennonites）應滑大邀請而設立嘅一間書院，1964年創校，1970年代開始有音樂課程，出名讀音樂。 Renison 書院 Renison（粵拼：粵化口語音：ren1 ni4 san4）係聖公會應滑大邀請而設立嘅一間書院，1959年創校。 聯合書院 United 本來係加拿大聯合教會應滑大邀請而設立嘅一間書院，1962年創校，本來叫聯合教會聖保羅書院（St. Paul’s United College），2002年脱離聯合教會，由一間獨立嘅有限公司營運，並改稱聖保羅書院（St. Paul’s College），2022年9月24號喺冇咨詢過學生嘅情形下突然改名，叫聯合書院（United College），雖然佢一早已經同聯合教會冇咗關係。 聖葉理諾大學 St. Jerome’s（粵拼：粵化口語音：sing6 zoe4 roum1）係併咗入滑大嘅天主教書院，1865年創校，即係滑大創校嘅92年前，原本係專上學院，叫聖葉理諾學院（英文：St. Jerome’s College），1959年升格做大學，改名叫聖葉理諾大學（University of St. Jerome’s College），但係因為已經有滑大，於是就自願併咗入去，除咗神學學位之外放棄唔用頒自己學位嘅權利，1999年正名 St. Jerome’s University，簡稱 SJU。 聖葉理諾大學雖然唔係堂區，但係每個禮拜都有主日彌撒，有自己聖詠團，基本上類似一個彌撒中心，呢個堂正式係叫 ｢大學天主教團體｣（University Catholic Community，UCC），但係好多返呢個堂嘅學生就咁叫佢 St. Jerome’s（聖葉理諾堂）。 出面網頁 滑鐵盧大學嘅官方網站 註 攷